Паўла Іванавіча і Ангеліну Станіславаўну ў нашым раёне ведаюць многія, іх любяць і паважаюць не толькі пажылыя жыхары пасёлка, але і моладзь. Да нядаўняга часу ні адно мерапрыемства, ні адзін тэматычны вечар ці канцэрт у Шарашэве не абыходзіўся без удзелу гэтай сям’і. Каго б вы думалі? Кінамеханікаў! Больш за паўстагоддзя гэтыя людзі добрасумленна служылі вялікаму мастацтву — кіно, дапамагаючы гледачам акунуцца ў выдуманы свет іскрамётнай кінакамедыі, неймавернай фантастыкі і казачнага кахання. Пры гэтым рэальная гісторыя іх жыцця можа легчы ў аснову найцікавейшага сцэнарыя пра каханне, дабрыню і вернасць…